
A poszt-traumás stressz szindróma prevalenciájának emelkedése az egészségügyi szakdolgozók körében a koronavírus járvány alatt.

Problémafelvetés: A koronavírus járvány fizikai és pszichés értelemben is hatalmas terhet rótt az egészségügyi dolgozókra. A hosszantartó stressz hatás bizonyítottan növeli a poszttraumás stressz (PTSD) szindróma kialakulásának esélyét. Vizsgálatunk célja a Covid-19 osztályokon dolgozó ápolók körében objektivizálni az elszenvedett negatív pszichés és fizikai hatásokat, azok mértékét és súlyosságát.
Vizsgálati anyag és módszer: A leíró, kvantitatív, keresztmetszeti vizsgálat 2022. június és 2022. év augusztusa között zajlott a Pécsi Tudományegyetem Klinikai Központ - Regionális koronavírus ellátó központjában. A nem véletlenszerű, célirányos szakértői mintavétel során beválasztottuk a legalább 6 hónapja covid ellátásban résztvevő belgyógyászati, sebészeti, intenzív vagy sürgősségi osztályon dolgozó ápolókat. Kizártuk a covid ellátásban 6 hónapnál rövidebb ideje résztvevő ápolókat, orvosokat, egyéb szakdolgozókat. Adatgyűjtési módszerünk kérdőív, amely szociodemográfiai adatokat és két standard kérdőívet („Impact of Event Scale - Revised”, „Expanded Nursing Stress Scale” tartalmazott. Az adatok feldolgozása SPSSv2.5 programban történt, leíró statisztikát, korrelációt, χ2-próbát, ANOVA-t és független mintás t-próbát végeztünk (p<0,05).
Eredmények: Az „IES-R” skálán a megkérdezettek legalább 10%-a, a PTSD-nek súlyosan kitett csoportjába sorolható (p<0,05). Kutatásunkban szignifikánsan magasabb pontszámokat mértük az „ENSS” skálán a „halál és haldoklás” kategóriában.(p<0,05).
Következtetés: Fontosnak tartjuk, hogy a stressz negatív hatásait időben észleljük annak érdekében, hogy a veszélyeztetett csoportoknál a megfelelő szinten beavatkozzunk akár pszichológus személy bevonásával, vagy az érzelmi alapú megküzdés oktatásával. A PTSD kialakulásának megelőzésében, felmérésében majd a segítő feladatok ellátásában a kiterjesztett hatáskörű ápolóknak hangsúlyos szerepet lehet, és kell vállalniuk.

